石廊洞
作者：劉弇
朝代：宋

paragraphs: 君不見仙家三十六洞天，西南大半盤蒼巔。
此外元陽擅嶄絕，况有石廊人喜傳。
碧蓮參差隅地湧，徙倚危梯飛螮蝀。
陰陰洞戶半空開，一縷聯凹愁寄種。
萬鈞崔嵬挂礧石，吁可怪兮若飛動。
天然湫面尋丈間，寒掬初慳媼神捧。
紫崖蒙茸瑶草秀，懸泉涓涓挹天酒。
淑靈豈即乾坤私，窟宅宛是神仙舊。
飛鳥點影陽光回，遊子履深驚殷雷。
九夏三冬自回斡，雨暘寒燠爭喧豗。
神物奄有似無謂，突兀古廟當巖隈。
鼪鼯笑舞助怪變，落日愁絕松風哀。
瞰臨一方殆天意，累露之疑此其是。
仙乎仙乎胡不歸，忍使秋燐泣陰鬼。